《金缕曲》
清代·汪淑娟

无计堪怜汝。只踌躇、秋来瘦得，腰围如许。君本多愁多病者，那禁这般情绪。

又几日、眠餐无主。叠了罗衾全不寐，听潇潇、如此西窗雨。

恁怪我，太烦絮。

珠沤槿艳无凭据。算人生、因缘离合，偶然萍聚。侬从于君相结爱，其乃痛无分处。

况侬也、悲秋儿女。一日伤心三日病，命恹恹、抵死支持住。

休忘了，这番语。

作者简介：汪淑娟，字玉卿，钱唐人。孝廉金绳武室，绳武有《泡影词》。